FI Euroopan unionin virallinen lehti C 99/20

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 99/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”KRČKO MASLINOVO ULJE”

EU-nro: HR-PDO-0005-01345–19.6.2015

SAN ( X ) SMM ( )

1. Nimi/nimet

”Krčko maslinovo ulje”

2. Jäsenvaltio tai kolmas maa

Kroatia

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Krčko maslinovo ulje on suoraan oliivipuun hedelmistä yksinomaan mekaanisin menetelmin saatu ekstra-neitsytoliiviöljy.

Markkinoille saatettaessa Krčko maslinovo ulje -oliiviöljyllä on oltava seuraavat ominaisuudet:

— fysikaalis-kemialliset ominaisuudet: — vapaiden rasvahappojen pitoisuus ≤ 0,50 %, — peroksidiluku ≤ 8,0 mmol O2/kg, — UV-ominaisekstinktio K270 ≤ 0,20, K232 ≤ 2,25;

— aistinvaraiset ominaisuudet: — tuoksu: tuoreen oliivin, hedelmien ja lehtien/ruohon tuoksu (mediaani ≥ 1,0), — maku: terveen tuoreen oliivin maku, jossa on kuitenkin hieman karvautta ja pistävyyttä, joiden arvot ovat seuraavat: karvauden mediaani: ≥ 2,0; pistävyyden mediaani: ≥ 2,0.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Krčko maslinovo ulje -oliiviöljy tuotetaan seuraavista Krkin saaren kotoperäisistä oliivilajikkeista: debela, naška, rošulja ja slatka, joiden osuuden (yksin tai yhdessä) on oltava vähintään 80 prosenttia. Tuotantoon voidaan käyttää myös muita 4 kohdassa yksilöidyllä maantieteellisellä alueella esiintyviä oliivilajikkeita, mutta niiden osuus saa olla enintään 20 prosenttia eikä tämä osuus saa vaikuttaa tuotteen laatuun.

Oliivilajikkeiden kuvaus:

Debela (synonyymit: lošinjka, krčka krupna) Hedelmä on suuri ja hyvin runsasmaltoinen, paino keskimäärin 4,6 grammaa. Öljypitoisuus jopa 20 prosenttia. Lajike kestää tuulta, kuivuutta ja alhaisia lämpötiloja. Voidaan käyttää sekä öljyn puristamiseen että syötäväksi tarkoitettujen oliivien tuotantoon.

Naška (synonyymi: drobnica) Hedelmä on pyöreähkö, pitkänomainen ja painaa keskimäärin 2 grammaa. Käytetään öljyn puristamiseen, öljypitoisuus 19 prosenttia. Tuottaa säännöllisen sadon ja on hyvä pölyttäjä muille oliivilajikkeille. Herkkä kylmälle ja bura-tuulelle.

Rošulja Hedelmä on keskikokoinen, pyöreä ja painaa keskimäärin 3,2 grammaa, öljypitoisuus keskimäärin 19,4 prosenttia. Herkkä bura-tuulelle.

Slatka (synonyymi: plominka) Hedelmä on runsasmaltoinen ja teräväkärkinen, painaa keskimäärin 2,8 grammaa. Öljypitoisuus enintään 16 prosenttia. Runsassatoinen, hedelmiä käytetään sekä öljyn puristamiseen että elintarvikkeena. Kestää hallaa ja kylmyyttä.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien Krčko maslinovo ulje -oliiviöljyn tuotantovaiheiden on tapahduttava 4 kohdassa yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Krčko maslinovo ulje -oliiviöljyn pakkaamisen on tapahduttava 4 kohdassa yksilöidyllä maantieteellisellä alueella. Tämä helpottaa huomattavasti jäljitettävyyden valvontaa, jonka varmistaminen olisi paljon vaikeampaa tuotantoalueen ulkopuolella, ja turvaa laadun, jonka säilyminen vaarantuisi kuljetuksen aikana. Krčko maslinovo ulje -oliiviöljy on herkkä ulkopuolisille tekijöille (valo, lämpö, ilma), ja kaikki turhat kuljetus- ja käsittelytoimet tuotantoalueen ulkopuolella vaikuttavat haitallisesti sen fysikaalis-kemiallisiin ja aistinvaraisiin ominaisuuksiin. Krčko maslinovo ulje -oliiviöljy voidaan pakata seuraavan kokoisiin pakkauksiin: 100 ml, 250 ml, 500 ml, 750 ml ja 1 l.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tilojen nimen ja sijaintipaikan, paikannimien, tilalla tai tuotantoalueelle sijoittautuneen tilayhtymän toimesta tapahtuvaa pullotusta koskevien mainintojen käyttö sallitaan ainoastaan siinä tapauksessa, että tuote on saatu yksinomaan kyseiselle tilalle kuuluvista oliivitarhoista korjatuista oliiveista, jotka näin ollen sijaitsevat 4 kohdassa yksilöidyllä maantieteellisellä alueella.

Kun erityyppisiin pakkauksiin pakattu tuote lasketaan liikkeeseen, sen etiketissä on oltava maininta ”Krčko maslinovo ulje” muita tietoja selkeämmin, suuremmin ja väriltään erottuvin kirjaimin merkittynä.

Myös kuvassa 1 esitetty tunnus on merkittävä pakkaukseen.

Kuva 1

Krčko maslinovo ulje -oliiviöljyn tunnus

Oikeus tunnuksen käyttöön myönnetään yhtäläisin edellytyksin kaikille tuotemerkin käyttäjille, jotka pitävät kaupan eritelmän mukaista tuotetta.

4. Maantieteellisen alueen tarkka rajaus

Krčko maslinovo ulje -oliiviöljy tuotetaan yksinomaan Krkin saaren ja jäljempänä mainittuihin kuntiin kuuluvien pienten saarten hallinnollisella alueella: Krkin kaupunki sekä seuraavat kunnat: Baška, Vrbnik, Punat, Dobrinj, Malinska-Dubašnica ja Omišalj.

5. Yhteys maantieteelliseen alkuperään

Krkin saaren pinnanmuodostus on kaikilta osin luonteenomainen Dinaaristen alppien rannikko- ja saaristovyöhykkeelle, joka on suotuisa oliivitarhojen kehittymisen kannalta. Saaren maapeite muodostuu monipuolisista aineksista, ja sitä yleisesti voidaan luonnehtia antropogeeniseksi maaperäksi (regosol), jota käytetään pääasiassa oliivi-, viini- ja hedelmätarhojen viljelyyn.

Yksi Krkin saaren erityispiirteistä on sen oliivitarhojen huomattava epätasaisuus, joka estää koneellisten viljelymenetelmien käytön, joten lähes kaikki työvaiheet maan muokkauksesta oliivien keräämiseen tehdään käsin.

Niukka viljelykelpoinen maa on syntynyt Krkin viljelijöiden kovan työn tuloksena, ja ylimääräinen kiviaines on kerätty moniin kasoihin käytettäväksi oliivitarhoja rajaavien kivimuurien rakentamiseen. Arvokkainta viljelymaata on flyssikerrostumista syntynyt regosol, ja yleisimmin esiintyvät maaperätyypit ovat kalkkikivestä muodostunut ruskomaa ja dolomiitti; ne sisältävät vaihtelevassa määrin mutta usein huomattavan runsaasti kallioperää. Monet oliivitarhat on istutettu useimmiten puhtaan kalkkikiven vaikutuksesta muodostuneelle terra rossa -maannokselle. Osa oliivitarhoista sijaitsee myös kivikkoisessa maassa, jossa esiintyy erityisesti kallioperästä rapautunutta ruskomaata ja terra rossa -maannosta. Tällaisille aloille voidaan istuttaa oliivipuita vasta sen jälkeen, kun ne on raivattu kivistä, reunustettu kivimuurein, pengerretty ja niille on tuotu hedelmällistä maata. Näin ovat muodostuneet pienet viljelypalstat, joille on istutettu oliivipuita ja jotka tunnetaan nimillä kazetice tai škrape, tai kansanomaisemmin škatule tai particele.

Ilman keskimääräinen vuosilämpötila Krkin saarella on 14,16 °C. Vuoden kuumimmat kuukaudet ovat touko–syyskuu. Kesän keskilämpötila on 22,8 °C. Vuoden kylmimmät kuukaudet ovat joulu-, tammi- ja helmikuu. Tällöin lämpötila voi laskea jopa nollan alapuolelle. Tammikuu on kaikkein kylmin kuukausi ja heinäkuu kaikkein kuumin.

Huomattavimmat tuulet ovat bura, jugo ja maestral. Jugo on tärkeä tuuli, joka varmistaa, että oliivipuut saavat tarpeeksi kosteutta.

Sateet jakautuvat epätasaisesti. Syksyisin sataa eniten ja kesällä harvemmin. Vuotuinen keskimääräinen sademäärä Krkin kaupungin alueella on 1 070–1 090 millimetriä, mutta alueesta ja mikroilmastosta johtuen sademäärä neliömetriä kohden voit olla noin 10–20 prosenttia suurempi tai pienempi.

Sade tulee lumena keskimäärin kolmena päivänä vuodessa, mutta lumi pysyy maassa vain keskimäärin yhtenä päivänä vuodessa.

Kylmänkestävät Krkin saaren kotoperäiset lajikkeet naška, debela, rošulja ja slatka vaikuttavat osaltaan Krčko maslinovo ulje -oliiviöljyn erityisyyteen. Saaren oliivintuottajat ovat valikoineet vuosisatojen kuluessa tähän ympäristöön parhaiten sopeutuvat lajikkeet.

Debela on lajike, joka kestää hyvin tuulta, kuivuutta ja alhaisia lämpötiloja, ja sen öljyntuotos on hyvä. Naška on myös hyvin öljypitoinen lajike ja hyvä pölyttäjä muille lajikkeille. Rošulja-lajikkeen hedelmien öljypitoisuus on korkea, ja siitä saadaan poikkeuksellisen korkealaatuista öljyä, ja slatka puolestaan on hallan- ja kylmänkestävä lajike.

Krkin saaren oliiviöljylajikkeiden alifaattisten hiilivetyjen pitoisuuden määritykset osoittavat, että naškan alifaattisten hiilivetyjen fraktiokoostumus poikkeaa saaren muista lajikkeista ja, mikä on mielenkiintoista, koostumus eroaa täysin myös kaikista muista tähän mennessä kirjallisuudessa kuvatuista esimerkkitapauksista. Naška-lajikkeen alifaattinen hiilivetyprofiili muistuttaa espanjalaisen empeltre-lajikkeen profiilia. Tätä tekijää voidaan myös käyttää mahdollisena perustana öljyn alkuperän osoittamiseksi.

Krčko maslinovo ulje -oliiviöljyn tunnusomaisia piirteitä ovat oliivien, hedelmien ja lehtien/ruohon voimakkaana tuntuva tuoksu, joka johtuu runsaasta haihtuvien aineosien pitoisuudesta ja tasapainottaa öljyn aistinvaraisia ominaisuuksia.

Pistävyys ja karvaus (karvauden mediaani: ≥ 2,0; pistävyyden mediaani: ≥ 2,0) ovat Krčko maslinovo ulje -oliiviöljyn myönteisiä piirteitä. Ne johtuvat öljyn korkeasta polifenolipitoisuudesta, joka antaa sille myös antioksidanttisia ominaisuuksia, mikä ehkäisee hapettumisen aiheuttamaa öljyn pilaantumista. Oliivinviljelijät vaikuttavat suoraan Krčko maslinovo ulje -oliiviöljyn ominaisuuksiin kiinnittämällä erityistä huomiota sadonkorjuuajankohtaan sekä jalostusprosessiin ja sen nopeuteen. Sadonkorjuu oliivien varhaisessa kypsymisvaiheessa ja nopeasti tapahtuva puristaminen vaikuttavat suoraan korkeaan polifenolipitoisuuteen ja siten sen karvauteen ja pistävyyteen, joiden molempien mediaani on vähintään 2. Varhainen sadonkorjuuajankohta ja nopea jalostusprosessi vaikuttavat myös vapaiden rasvahappojen alhaiseen pitoisuuteen (alle 0,5 %) ja alhaiseen peroksidilukuun (alle 8 mmol).

Krkin saari on pohjoisin Kroatian saarista, ja se sijaitsee Välimeren alueen osassa, jossa mannerilmaston vaikutus tuntuu selvimmin. On tunnettu tosiseikka, että tällaisessa ympäristössä tuotetuista oliiveista saadaan öljyä, jonka runsas öljyhappo- ja polifenolipitoisuus suojaa Krčko maslinovo ulje -oliiviöljyä laadun heikkenemiseltä ja antaa sille tuoreuden ja aromaattisuuden.

Talven alhaiset lämpötilat ja mahdollisesti jopa lumisade, kuumat kesät, kuivuus ja maaston karuus saavat aikaan biologisen stressin, johon oliivit reagoivat tuottamalla polifenolin kaltaisia toissijaisia aineenvaihduntatuotteita. Ne ovat arvokkaita yhdisteitä, jotka antavat Krčko maslinovo ulje -oliiviöljylle sen erityisyyden.

Paikallisten ympäristötekijöiden, kotoperäisten lajikkeiden, inhimillisten tekijöiden sekä oliivien ja oliiviöljyn tuotantoperinteen yhteisvaikutuksen tuloksena on syntynyt Krčko maslinovo ulje -oliiviöljy, jonka ominaisuudet ovat sidoksissa Krkin saaren koko alueeseen.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.mps.hr/UserDocsImages/HRANA/KRCKO%20MASLINOVO%20ULJE/Specifikacija%20proizvoda-%20KRČKO%20MASLINOVO%20ULJE.pdf

(1) EUVL L 343, 14.12.2012, s. 1.